Ole Sohn (SF), 2002-02-27:
Når man lytter til debatten her om lukkeloven, er der meget, der bliver vendt op og ned.
I min ungdom - det har jeg altid sagt, men det er så helt forkert - så i min lidt yngre ungdom havde jeg et billede af De Konservative som nogle, der altid holdt med storkapitalen med den høje hat, og et Venstre, der varetog de små landsbysamfunds interesser.
Men når man snakker lukkelov, er det helt omvendt.
Så er det Det Konservative Folkeparti, som varetager de småhandlendes og forbrugernes interesser, og det er Venstre, der går storkapitalens interesse og siger: Alt, hvad Dansk Supermarked kan finde på at gøre, støtter vi.
Og Dansk Folkeparti, som jo er den lille mands parti og den lille handlendes parti, siger bare: Ingen lukkelov.
Lad bare junglekræfterne råde, så skal alting nok gå.
Det er en af de ting, som undrer mig meget, når vi diskuterer lukkelov. Men jeg vil gerne sige, at forud for revisionen af lukkeloven sidst havde SF et forbilledligt, eller det er måske så meget sagt, men et fortrinligt samarbejde med Kristeligt Folkeparti og Det Konservative Folkeparti, hvor vi var inde i meget seriøse forhandlinger med regeringen.
Af uforståelige grunde valgte regeringen, så på trods af at de havde tilkendegivet noget andet, at lave et forlig med Venstre, som liberaliserede lukkeloven langt ud over, hvad de handlende ønskede, bortset fra de store supermarkedskæder.
De ønskede selvfølgelig liberalisering; det er jo klart, det er dem, der vinder på det.
Forbrugerrrådet var imod ændringerne.
Så derfor kan vi selvfølgelig godt støtte hovedsigtet i Kristeligt Folkepartis forslag.
Nu vil jeg nok sige, at vi også i lighed med Det Konservative Folkeparti under forhandlingerne sidst sagde, at vi godt kunne se en vis ræson i, at man ændrede omsætningsgrænsen fra de 20 til de 23 mio. kr., men det synes jeg er et detailspørgsmål.
Og allerede nu kan man jo se, hvis man eksempelvis tager koncernen Dansk Supermarked, at så er det jo lykkedes dem i de fleste større byer at tilrettelægge det sådan, at deres Bilka holder åbent nogle søndage, så er det deres Føtex-forretninger, og så er det deres Netto-forretninger.
De kører simpelt hen sådan, at de stort set har søndagsåbent inden for koncernen hver søndag året rundt.
Og det er klart, at det kan de gøre i kraft af deres store styrke, men den lille selvstændige købmand, den lille selvstændige skohandler eller lignende har jo ikke nær de samme muligheder for at kunne foretage det.
Jeg ved godt, at liberalister kan have sådan nogle holdninger, men det er i hvert fald ikke en liberal holdning, at man favoriserer de store frem for de små.
Så derfor forstår jeg det simpelt hen ikke.
Det kan godt ske, at det er noget af min politiske børnelærdom, der i hvert fald bliver sat på prøve i denne her sag.
Men selv om jeg har meget imod storkapitalens parti, så er jeg meget enig med Det Konservative Folkeparti i spørgsmålet om lukkeloven. Derfor håber jeg også, at vi, hvis Det Konservative Folkeparti er kommet i opposition igen i 2004, kan lave et samarbejde, og hvis ikke, at de så vil slå i bordet under regeringsmøderne og sige til Venstre, at her hører legen op, nu er vi nødt til at sikre forbrugernes interesser og sikre de små og mellemstore forretningers interesser. Det er et fælles ønske, som jeg håber vi kan fremme, når loven skal revideres, men jeg vil allerede her give Kristeligt Folkeparti tilsagn om, at hvad angår søndagsåbent, er vi enige om det med omsætningsgrænsen.
Der mener vi ikke, at det er det helt afgørende.